CELEX: 32022D0644
Language: et
Date: 2022-04-12 00:00:00
Title: Nõukogu otsus (EL) 2022/644, 12. aprill 2022, Euroopa Liidu nimel võetava seisukoha kohta Rahvusvahelises Mereorganisatsiooni meresõiduohutuse komitees selle 105. istungjärgul ja Rahvusvahelise Mereorganisatsiooni mereliikluse hõlbustamise komitees selle 46. istungjärgul seoses toimivusstandardeid käsitlevate resolutsioonide, mis on seotud ülemaailmses merehäda ja -ohutuse süsteemis kasutatavate seadmetega, ning rahvusvahelise mereliikluse hõlbustamise konventsiooni (FAL konventsioon) lisa muudatuste vastuvõtmisega

20.4.2022   
               
               
                  ET
               
               
                  Euroopa Liidu Teataja
               
               
                  L 118/55
               
            
         NÕUKOGU OTSUS (EL) 2022/644,
         12. aprill 2022,
         Euroopa Liidu nimel võetava seisukoha kohta Rahvusvahelises Mereorganisatsiooni meresõiduohutuse komitees selle 105. istungjärgul ja Rahvusvahelise Mereorganisatsiooni mereliikluse hõlbustamise komitees selle 46. istungjärgul seoses toimivusstandardeid käsitlevate resolutsioonide, mis on seotud ülemaailmses merehäda ja -ohutuse süsteemis kasutatavate seadmetega, ning rahvusvahelise mereliikluse hõlbustamise konventsiooni (FAL konventsioon) lisa muudatuste vastuvõtmisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 100 lõiget 2 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Meretranspordi valdkonnas võetava liidu meetme eesmärk peaks olema suurendada meresõiduohutust ning kaitsta merekeskkonda ja inimeste tervist.
                  
               
                     (2)
                  
                  
                     Rahvusvahelise Mereorganisatsiooni (IMO) meresõiduohutuse komitee võtab oma 20.–29. aprillil 2022 toimuval 105. istungjärgul (MSC 105) eeldatavasti vastu toimivusstandardeid käsitlevate resolutsioonide muudatused, mis on seotud seadmetega, mida kasutatakse, et kajastada ülemaailmse merehäda- ja -ohutuse süsteemi (GMDSS) ajakohastamist. Need resolutsioonid on A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) ja A.811(19).
                  
               
                     (3)
                  
                  
                     IMO mereliikluse hõlbustamise komitee võtab oma 9.–13. mail 2022 toimuval 46. istungjärgul (FAL 46) eeldatavasti vastu rahvusvahelise mereliikluse hõlbustamise konventsiooni (FAL konventsioon) lisa muudatused.
                  
               
                     (4)
                  
                  
                     On asjakohane määrata kindlaks liidu nimel meresõiduohutuse komitee 105. istungjärgul võetav seisukoht, kuna meresõiduohutuse komitee toimivusstandardeid käsitlevad resolutsioonid võivad otsustavalt mõjutada liidu õiguse sisu, nimelt Euroopa Parlamendi ja nõukogu direktiivi 2014/90/EL (1).
                  
               
                     (5)
                  
                  
                     Toimivusstandardeid käsitlevate meresõiduohutuse komitee resolutsioonide muudatuste vastuvõtmine parandaks varem vastu võetud toimivusstandardeid, mis on seotud seadmetega, mida kasutatakse, et kajastada GMDSSi ajakohastamist. Seetõttu peaks liit toetama meresõiduohutuse komitee resolutsioonide muudatuste vastuvõtmist.
                  
               
                     (6)
                  
                  
                     On asjakohane määrata kindlaks liidu nimel mereliikluse hõlbustamise komitee 46. istungjärgul võetav seisukoht, kuna FAL konventsiooni lisa kavandatavad muudatused võivad otsustavalt mõjutada liidu õiguse sisu, nimelt Euroopa Parlamendi ja nõukogu direktiivi 2010/65/EL, (2) ning alates 15. augustist 2025 Euroopa Parlamendi ja nõukogu määrust (EL) 2019/1239 (3).
                  
               
                     (7)
                  
                  
                     FAL konventsiooni lisa muudatustega viidaks kõnealune lisa suuremasse kooskõlla määruse (EL) 2019/1239 nõuetega ja nimetatud määruse rakendamiseks kokku lepitud normidega, näiteks muutes ühtse liidese kaudu elektroonilise edastamise kohustuslikuks, vältides andmeelementide kordamist, takistades teabe edastamiseks paberkandjal vormide kasutamist ning loobudes käsitsi allkirjastamise nõudest.
                  
               
                     (8)
                  
                  
                     Liit ei ole IMO liige ega asjaomaste konventsioonide ega koodeksite osaline. Seetõttu peaks nõukogu volitama liikmesriike liidu seisukohti väljendama.
                  
               
                     (9)
                  
                  
                     Käesoleva otsuse kohaldamisala peaks piirduma kavandatavate muudatuste sisuga, niivõrd kuivõrd need muudatused võivad mõjutada liidu ühisnorme ja kuuluvad liidu ainupädevusse. Käesolev otsus ei tohiks mõjutada liidu ja liikmesriikide pädevuste jagunemist,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel Rahvusvahelise Mereorganisatsiooni meresõiduohutuse komitees selle 105. istungjärgul, on toetada muudatuste vastuvõtmist järgmistes toimivusstandardeid käsitlevates resolutsioonides, mis on seotud ülemaailmses merehäda ja -ohutuse süsteemis kasutatavate seadmetega: A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) ja A.811(19).
         
         
            Artikkel 2
            Seisukoht, mis võetakse liidu nimel Rahvusvahelise Mereorganisatsiooni mereliikluse hõlbustamise komitees selle 46. istungjärgul, on toetada rahvusvahelise mereliikluse hõlbustamise konventsiooni lisa muudatuste vastuvõtmist.
         
         
            Artikkel 3
            
               1.   Käesolevas otsuses sätestatud liidu nimel võetavad seisukohad hõlmavad asjaomaseid muudatusi niivõrd, kuivõrd need muudatused kuuluvad liidu ainupädevusse ja võivad mõjutada liidu ühisnorme. Kõnealuseid seisukohti väljendavad IMOsse kuuluvad liikmesriigid, tegutsedes ühiselt liidu huvides.
            
            
               2.   Artiklites 1 ja 2 osutatud seisukohtade väiksemates muudatustes võidakse kokku leppida ilma nõukogu täiendava otsuseta.
            
         
         
            Artikkel 4
            Liikmesriikidele antakse luba anda liidu huvides oma nõusolek, et artiklites 1 ja 2 osutatud muudatused on nende suhtes siduvad sel määral, mil need muudatused kuuluvad liidu ainupädevusse.
         
         
            Artikkel 5
            Käesolev otsus jõustub selle vastuvõtmise päeval.
         
         
            Luxembourg, 12. aprill 2022
            
               
                  Nõukogu nimel
               
               
                  eesistuja
               
               C. BEAUNE
            
         
         
            (1)  Euroopa Parlamendi ja nõukogu 23. juuli 2014. aasta direktiiv 2014/90/EL, milles käsitletakse laevavarustust ja millega tunnistatakse kehtetuks nõukogu direktiiv 96/98/EÜ (ELT L 257, 28.8.2014, lk 146).
         
            (2)  Euroopa Parlamendi ja nõukogu 20. oktoobri 2010. aasta direktiiv 2010/65/EL, milles käsitletakse liikmesriikide sadamatesse sisenevate ja neist väljuvate laevade teavitusformaalsusi ning millega tunnistatakse kehtetuks direktiiv 2002/6/EÜ (ELT L 283, 29.10.2010, lk 1).
         
            (3)  Euroopa Parlamendi ja nõukogu 20. juuni 2019. aasta määrus (EL) 2019/1239, millega luuakse Euroopa merenduse ühtsete kontaktpunktide keskkond ja tunnistatakse kehtetuks direktiiv 2010/65/EL (ELT L 198, 25.7.2019, lk 64).